Бикбулатов Игорь Хөснөт улы

**Бикбулатов Игорь Хөснөт улы** ( 19 октябрь 1941 йыл) — инженер-химик-технолог-ғалим. 1986—2012 йылдарҙа Өфө нефть институты һәм Өфө дәүләт нефть техник университетының Стәрлетамаҡ филиалы уҡытыусыһы, кафедра мөдире, филиал директоры. Химия фәндәре докторы (1985), профессор (1986). Башҡортостандың атҡаҙанған фән эшмәкәре (1991), Рәсәй Федерацияһының атҡаҙанған юғары мәктәп хеҙмәткәре (1998) һәм почётлы юғары һөнәри белем биреү хеҙмәткәре (2006), СССР-ҙың уйлап табыусыһы.

## Биографияһы
Игорь Хөснөт улы Бикбулатов 1941 йылдың 19 октябрендә Башҡорт АССР-ының Хәйбулла районы Бүребай ҡасабаһында ауыл хеҙмәтсәндәре ғаиләһендә тыуған.
Урта мәктәпте тамамлағандан һуң Өфө нефть  институтының нефть һәм газ технологияһы факультетына уҡырға инә. 1963 йылда юғары һөнәри белем алғас, йүнәлтмә буйынса эшкә Стәрлетамаҡ синтетик каучук заводына ебәрелә. Бында ул аппаратсы, аҙаҡ инженер-тикшеренеүсе булып эшләй.
1968 йылдан-лаборатория начальнигы , һуңынан үҙәк завод лабораторияһы начальнигы урынбаҫары вазифаһын башҡара.
1973 йылдан СССР Дәүләт хлор етештереү сәнәғәте ғилми-тикшеренеү һәм проект институты Стәрлетамаҡ филиалын директорының фәнни эштәр буйынса урынбаҫары.
1986—2011 йылдарҙа Өфө нефть институтының һәм Өфө дәүләт нефть техник университетының Стәрлетамаҡ филиалы директоры һәм бер үк ваҡытта дөйөм химик технология кафедра мөдире.

2003 йылдан экология һәм тәбиғәтте рациональ файҙаланыу кафедраһы мөдире, бер үк ваҡытта 1997 йылдан Башҡортостан Республикаһы Фәндәр академияһының Ғәмәли тикшеренеүҙәр институтының Стәрлетамаҡ филиалы лабораторияһын етәкләй (хәҙер БР ФА-ның Ғәмәли тикшеренеүҙәр институтының химия һәм промэкология бүлеге лабораторяһы).

## Фәнни эшмәкәрлеге һәм хеҙмәттәре
1970 йылдан химия фәндәре кандидаты, 1985 йылдан — химия фәндәре докторы.
Фәнни хеҙмәттәре бутадиендың цикллы олигомерҙарын, хлоргидриндарҙы һәм уларҙың оксидтарын сәнәғәттә синтезлау технологияһы өлкәһендәге тикшеренеүҙәргә арналған. Игорь Хөснөт улы хлоргидрин оксидтарын алыу өсөн ресурс һаҡлаусы технологиялар, синтетик каучуктарҙың мономерҙарын — углеводородтарҙы дегидрирлауҙың экологик яҡтан хәүефһеҙ технологияһы, химик технологиялар өсөн экологик тышлыҡтар концепцияһы (үткәргес торбалар һәм башҡалар өсөн махсус тышлыҡтар уйлап таба) тәҡдим итә. Уйлап табыуҙары СССР-ҙың хлор сәнәғәте предприятиеларында индерелә һәм ҡулланыла. 350-нән ашыу фәнни хеҙмәт һәм 60 уйлап табыу авторы.
* «Безотходное производство хлоргидринов». Мәскәү, 2000;
* «Микроволновое излучение и интенсификация химических процессов». Мәскәү, 2003 (авторҙаш);
* «Промышленная экооболочка». Мәскәү, 2008.

## Йәмәғәт эшмәкәрлеге
Дүрт саҡырылыш рәттән Стәрлетамаҡ ҡала советына депутат итеп һайланған.
1991—1995 йылдарҙа Стәрлетамаҡ ҡалаһында халыҡтың һаулығын һәм тирә-яҡ мөхитте һаҡлау буйынса комитеттың рәйесе булып тора.
2010—2012 йылдарҙа Стәрлетамаҡ ҡалаһының йәмәғәт советын етәкләй.
1999 йылдан Халыҡ-ара педагогик фәндәр академияһының мөхбир ағзаһы.

## Маҡтаулы исемдәре һәм башҡа бүләктәре
* [Башҡортостандың атҡаҙанған фән эшмәкәре (1991);
* [Рәсәй Федерацияһының атҡаҙанған юғары мәктәп хеҙмәткәре (1998);
* Рәсәй Федерацияһының почётлы юғары һөнәри белем биреү хеҙмәткәре (2006);
* СССР-ҙың уйлап табыусыһы.
* «Өлгөлө хеҙмәт өсөн» миҙалы

## Иҫкәрмәләр

## Һылтанмалар
* 
* Башинформ/ Видные деятели науки Башкортостана: Игорь Бикбулатов